**Ministru kabineta noteikumu projekta „Kārtība, kādā Valsts policija ceļu satiksmes negadījumā iesaistītam transportlīdzeklim anulē atļauju piedalīties ceļu satiksmē” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ceļu satiksmes likuma 27.panta septītā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2013.gada maijā biedrība „Auto asociācija” (turpmāk - Biedrība) nosūtīja vēstuli Satiksmes, Iekšlietu un Finanšu ministrijai ar priekšlikumu noteikt kārtību,kādā ceļu satiksmes negadījumā (turpmāk – negadījums) iesaistītam transportlīdzeklim (izņemot traktortehniku un tās piekabes) pēc negadījuma, izvērtējot noteiktus transportlīdzekļa bojājumus, anulē atļauju piedalīties ceļu satiksmē.  Satiksmes ministrija, lai izvērtētu Biedrības ierosinātos priekšlikumus un nepieciešamības gadījumā sagatavotu attiecīgus tiesību aktu projektus, izveidoja darba grupu (Satiksmes ministrijas 2013.gada 5.augusta rīkojums Nr.01-03/133) (turpmāk – darba grupa), kurā iekļāva pārstāvjus no Satiksmes ministrijas, Valsts policijas, Latvijas Transportlīdzekļu apdrošinātāju biroja un Biedrības. Darba grupa, uzklausot un apkopojot ārvalstu un vietējo ekspertu viedokļus un pieredzi, apzināja nepieciešamo pasākumu kopumu, kas ļautu Valsts policijai anulēt atļauju piedalīties ceļu satiksmē. Pasākumu kopums ietvēra sevī nepieciešamību veikt grozījumus esošajos normatīvajos aktos un izstrādāt jaunus, risināt jautājumus saistībā ar informācijas apmaiņu starp iestādēm, kā arī vienoties par transportlīdzekļa bojājumiem, uz kuru pamata Valsts policija anulēs atļauju piedalīties ceļu satiksmē.  Priekšlikums sakārtot minēto jomu bija izteiks arī 2013.gada 2.decembra Ceļu satiksmes drošības padomes (turpmāk - Padome) sēdē, kurā valsts akciju sabiedrība „Ceļu satiksmes drošības direkcija” (turpmāk - Ceļu satiksmes drošības direkcija) informēja Padomes locekļus par darba grupas ietvaros panākto vienošanos par transportlīdzekļa bojājumiem, pamatojoties uz kuriem, atbilstoši normatīvajos aktos noteiktajai kārtībai, Valsts policijai būs tiesības anulēt atļauju piedalīties ceļu satiksmē.  Zemkopības ministrija, izstrādājot likumprojektu „Grozījumi Ceļu satiksmes likumā” (likums stājās spēkā 2014.gada 20.septembrī), ņēma vērā Satiksmes ministrijas iesniegtos priekšlikumus normatīvā regulējuma pilnveidošanai attiecībā uz iepriekš minētās jomas sakārtošanu, papildinot Ceļu satiksmes likuma 27.pantu ar septīto daļu šādā redakcijā:  „(7) Pēc ceļu satiksmes negadījuma ir aizliegts turpināt vadīt tādu transportlīdzekli, kuram Valsts policija pēc ceļu satiksmes negadījuma seku izvērtēšanas ir anulējusi atļauju piedalīties ceļu satiksmē. Šis noteikums neattiecas uz traktortehniku un tās piekabēm. Ministru kabinets nosaka bojājumus, pēc kuru konstatēšanas Valsts policija anulē transportlīdzeklim (izņemot traktortehniku un tās piekabes) atļauju piedalīties ceļu satiksmē, un kārtību, kādā Valsts policija minētajiem transportlīdzekļiem anulē atļauju piedalīties ceļu satiksmē.”  Izpildot Ceļu satiksmes likuma 27.panta septītajā daļā noteikto deleģējumu, Valsts policija ir izstrādājusi Ministru kabineta noteikumu projektu „Kārtība, kādā Valsts policija ceļu satiksmes negadījumā iesaistītam transportlīdzeklim anulē atļauju piedalīties ceļu satiksmē”(turpmāk – projekts), kurš nosaka:   1. bojājumus, pēc kuru konstatēšanas Valsts policija anulē negadījumā iesaistītam transportlīdzeklim (izņemot traktortehniku un tās piekabes) atļauju piedalīties ceļu satiksmē; 2. kārtību, kādā Valsts policija anulē transportlīdzeklim atļauju piedalīties ceļu satiksmē.   Ik gadu uz Latvijas ceļiem notiek vidēji 500 līdz 600 ceļu satiksmes negadījumi (turpmāk – negadījumi) ar letālām sekām, kuru rezultātā smagi cieš vai iet bojā cilvēki. Šādos negadījumos iesaistītie transportlīdzekļi galvenokārt faktiski tiek iznīcināti – tiem negadījumā apgāžoties vai saņemtā trieciena rezultātā ir būtiski rāmja, nesošo elementu vai virsbūves, tajā skaitā, jumta, jumta sastatnes un/vai sliekšņu lūzumi, izlūzumi vai deformācija, sadalījies transportlīdzekļa rāmis vai virsbūve, vai no transportlīdzekļa atdalījies motors, izdedzis salons vai motortelpa vai cilvēku glābšanas nolūkos transportlīdzekļa jumts vai jumta statnes tiek mehāniski bojātas ar Valsts ugunsdzēsības un glābšanas dienesta aprīkojumu.  Projekta izstrādes nepieciešamību nosaka problēma, ka šādos negadījumos cietušiem transportlīdzekļiem pēc negadījuma var tikt veikti nepieļaujami konstrukcijas pārveidojumi, var tikt nenovērsti vai tikt slēpti būtiski transportlīdzekļa konstrukcijas trūkumi, atgriežoties ceļu satiksmē bez valsts tehniskās apskates veikšanas.  Projekta mērķis ir uzlabot ceļu satiksmes drošību Latvijas Republikā reģistrētu transportlīdzekļu ekspluatācijas jomā un nepieļaut tādu transportlīdzekļu atgriešanos ceļu satiksmē, kas var būtiski ietekmēt ceļu satiksmes drošību nākotnē.  Ņemot vērā, ka Ministru kabineta 2004.gada 29.aprīļa noteikumi Nr.466 „Noteikumi par transportlīdzekļu valsts tehnisko apskati un tehnisko kontroli uz ceļiem” (turpmāk – Noteikumi Nr.466) regulē kārtību par tehnisko kontroli uz ceļiem Latvijā un ārvalstīs reģistrētiem kravas automobiļiem, piekabēm (puspiekabēm), autobusiem un vieglajiem taksometriem, šī projekta mērķis ir monitorēt visu Latvijā reģistrēto transportlīdzekļu atgriešanos ceļu satiksmē, kuri cietuši negadījumā un kuriem negadījuma rezultātā konstatēti šajā projektā noteiktie bojājumi.  Projekta izstrādes gaitā tika veikts izvērtējums par iespēju papildināt Noteikumus Nr.466 ar Ceļu satiksmes likuma 27.panta septītajā daļā noteikto deleģējumu, taču tika secināts, kas tas nav iespējams atšķirīgā tiesiskā regulējuma dēļ, tādēļ nav integrējams vai savienojams ar Noteikumiem Nr.466.  Projekts attiecināms uz Latvijā reģistrētiem transportlīdzekļiem, jo atbilstoši Ceļu satiksmes likuma 16.panta 62daļas 3.punktam, šā likuma noteikumi par atļaujas piedalīties ceļu satiksmē izsniegšanu un valsts tehnisko apskati neattiecas uz transportlīdzekļiem, kas reģistrēti ārvalstīs un kas ceļu satiksmē piedalās ar tranzīta numura zīmēm.  Papildus ņemams vērā, ka atļauja dalībai ceļu satiksmē katrā ārvalstī ir būtiski atšķirīga no atļaujas vizuālā un tiesiskā satura, kāds tas noteikts Latvijas Republikas tiesību aktos, tādēļ atļaujas anulēšana ārvalstīs reģistrētam transportlīdzeklim nevar tikt īstenota, jo Latvijas valsts nav ārvalstīs reģistrēta transportlīdzekļa atļaujas dalībai ceļu satiksmē izdevējvalsts.  Projekts nosaka tādus transportlīdzekļa rāmja, nesošo elementu vai virsbūves *vizuālos* bojājumus, kuru konstatēšana nepieprasa speciālas vai padziļinātas zināšanas transportlīdzekļu tehniskā stāvokļa novērtēšanai. Turklāt, par šāda rakstura negadījumiem galvenokārt tiek ierosināti kriminālprocesi, kuru ietvaros tiek veiktas transportlīdzekļu ekspertīzes un noteikti transportlīdzekļu tehniskie bojājumi.  Atšķirību starp Ministru kabineta 2004.gada 29.jūnijā noteikumu Nr.571 ”Ceļu satiksmes noteikumi” 238.punktā noteiktajiem transportlīdzekļa bojājumiem, ar kuriem aizliegta transportlīdzekļu dalība ceļu satiksmē un šajā projektā paredzētajiem transportlīdzekļa bojājumiem nosaka transportlīdzekļa bojājumu novēršanas vai tehniskā stāvokļa atjaunošanas sarežģītības un nopietnības pakāpe.  Projekts neregulē negadījumā iesaistīto transportlīdzekļu pārvietošanas kārtību pēc negadījuma, jo tā noteikta ar Sauszemes transportlīdzekļu īpašnieku civiltiesiskās atbildības obligātās apdrošināšanas likuma 28.pantu un Ceļu satiksmes likuma 43.3 panta pirmās daļas 3.punktu, kā arī uz Ceļu satiksmes likuma 43.3 panta ceturtās daļas pamata izdotajiem Ministru kabineta noteikumiem.  Projekts nosaka, ka konstatējot šo noteikumu 2.punktā minēto bojājumu, Valsts policijas darbinieks mutvārdos izdod administratīvo aktu par atļaujas anulēšanu, veic transportlīdzekļa bojājuma fiksēšanu ar tehniskiem līdzekļiem (fotoierīcēm), noņem un iznīcina transportlīdzekļa valsts tehniskās apskates uzlīmi, ja tas iespējams, par ko izdara atbilstošu ierakstu negadījuma reģistrēšanas protokolā un paziņo par to transportlīdzekļa īpašniekam vai turētājam notikuma vietā vai Paziņošanas likumā noteiktajā kārtībā.  Negadījuma reģistrēšanas protokolā iekļaujamo ziņu apjomu un saturu nosaka Ministru kabineta 2010.gada 26.janvāra noteikumu Nr.75 „Ceļu satiksmes negadījumu, tajos cietušo un bojā gājušo personu reģistrācijas un uzskaites noteikumi” 8.punkts. Pamatojoties uz šo protokolu, ziņas par negadījumu Valsts policija vienas darbdienas laikā pēc negadījuma fiksēšanas ievada Ceļu policijas reģistrā un ir atbildīga par šo ziņu atbilstību to apliecinošiem dokumentiem. Personu loks, kurām ir tiesības saņemt Ceļu policijas reģistrā izdarītos ierakstus par negadījumu noteikts šo noteikumu 16.punktā.  Projekts paredz, ka Valsts policijas darbinieks lēmumu par atļaujas anulēšanu transportlīdzekļa dalībai ceļu satiksmē pieņem mutvārdos negadījuma vietā. Administratīvā procesa likuma 69.panta pirmās daļas 1.punkts paredz, ka administratīvo aktu var izdot mutvārdos vai citādi, neievērojot šā likuma [67.panta](http://likumi.lv/doc.php?id=55567#p67) noteikumus, ja administratīvā akta izdošana ir steidzama un jebkura kavēšanās tieši apdraud valsts drošību, sabiedrisko kārtību, vidi, personas dzīvību, veselību vai mantu.  Šāds projektā ietvertais tiesiskais regulējums saistīts ar diviem pamataspektiem, un proti, Valsts policijas darbinieka pienākums ir prioritāti nodrošināt operatīvu uz negadījuma notikumiem attiecināmu sarežģītu un daudzveidīgu procesuālo dokumentu sastādīšanu, kā arī procesuāli organizatorisko darbību nodrošināšanu negadījuma vietā. Kā otrs būtiskais aspekts - jebkura kavēšanās administratīvā akta izdošanai mutvārdos ir nepieļaujama, jo transportlīdzekļa turpmāka dalība ceļu satiksmē nav pieļaujama tā apdraudējuma personu dzīvībai, veselībai un mantai dēļ. Privātpersonu, kuru tiesiskās intereses aizskartas ar šādu administratīvo aktu, aizsargā Administratīvā procesa likuma 69.panta otrā daļa. Zaudējumu, kas var tikt nodarīti privātpersonai ar šādu Valsts policijas prettiesisku administratīvo aktu, atlīdzināšanas pamatu un kārtību nosaka Administratīvā procesa likuma 92.pants un Valsts pārvaldes iestāžu nodarīto zaudējumu atlīdzināšanas likums. Savukārt, zaudējumi, kas radušies negadījumā iesaistītā transportlīdzekļa īpašniekam vai turētājam, kā cietušai personai, tiek atlīdzināti Sauszemes transportlīdzekļu īpašnieku civiltiesiskās atbildības obligātās apdrošināšanas likuma 25. un 26.panta kārtībā.  Saskaņā ar Ceļu satiksmes likuma 16.pantu un Noteikumu Nr.466 34.punktu, transportlīdzekļu tehnisko kontroli uz ceļiem veic Latvijā un ārvalstīs reģistrētiem kravas automobiļiem, piekabēm (puspiekabēm), autobusiem un vieglajiem taksometriem Ceļu satiksmes drošības direkcijas speciāli apmācīts un atestēts transportlīdzekļu tehniskās kontroles inspektors, kurš noteikumu Nr.466 paredzētajos gadījumos un noteiktajā kārtībā tiesīgs anulēt atļauju transportlīdzekļa dalībai satiksmē.  Lai novērstu kompetenču pārklāšanos, kas noteiktas Ceļu satiksmes likuma 16.pantā, Noteikumos Nr.466 un Ministru kabineta 2005.gada 18.janvāra noteikumu Nr.46 „Valsts policijas nolikums” 1.punktā, šis projekts neparedz tādu bojājumu konstatēšanu, kas var radīt apdraudējumu videi.  Projekts nosaka, ka Valsts policija vienas darbdienas laikā pēc lēmuma pieņemšanas Ceļu policijas reģistrā izdara atzīmi par atļaujas piedalīties ceļu satiksmē anulēšanu, norādot konkrētu atbilstoši šo noteikumu 2.punktam konstatēto transportlīdzekļa bojājuma veidu, uz kura pamata lēmums ir pieņemts. Reģistrs ir valsts informācijas sistēmas "Integrētā iekšlietu informācijas sistēma" sastāvdaļa. Reģistra pārzinis un turētājs ir Iekšlietu ministrijas Informācijas centrs (turpmāk – Informācijas centrs). Informācijas centrs informāciju par atļaujas piedalīties ceļu satiksmē anulēšanu tiešsaistes datu pārraides režīmā no Ceļu policijas reģistra nodod valsts akciju sabiedrībai „Ceļu satiksmes drošības direkcija”.  Projekts nenosaka, taču satur atsauci uz vispārējo kārtību, kādā pēc negadījuma anulētās vietā iegūstama jauna atļauja transportlīdzeklim ņemt dalību satiksmē. Šāda atsauce projektā ietverta ar nolūku paredzēt alternatīvu risinājumu tam gadījumam, ja privātpersona neapstrīd un/vai nepārsūdz Valsts policijas izdoto administratīvo aktu, bet ārpustiesas kārtībā vēlas atjaunot negadījumā iesaistīto transportlīdzekli un turpināt dalību ceļu satiksmē. |
| 3. | Projekta izstrādē iesaistītās institūcijas | Iekšlietu ministrija, Valsts policija, Ceļu satiksmes drošības direkcija. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Visu Latvijā reģistrēto transportlīdzekļu (izņemot traktortehniku un tās piekabes) īpašnieki vai turētāji, kuru transportlīdzeklim pēc negadījuma Valsts policijas darbinieks ir konstatējis projekta 2.punktā noteiktos bojājumus. |
| 2. | Tiesiskā regulējuma ietekme uz tautsaimniecību un administratīvo slogu | Latvijā reģistrēto transportlīdzekļu īpašniekiem vai turētājiem administratīvais slogs palielināsies. |
| 3. | Administratīvo izmaksu monetārs novērtējums | Kaut arī Latvijā vidēji gadā notiek 500 līdz 600 smagi ceļu satiksmes negadījumi ar letālām sekām, uzskaite, statistika vai oficiāli pētījumi par to, cik no šādos negadījumos iesaistītiem transportlīdzekļiem ar projektā noteiktajiem bojājumiem pēc negadījuma atgriežas ceļu satiksmē nav veikti, līdz ar ko administratīvo izmaksu monetārais novērtējums šobrīd nav nosakāms. |
| 4. | Cita informācija | Nav. |

|  |  |  |
| --- | --- | --- |
| **VI.** **Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Par projekta izstrādi un līdzdalības iespējām sabiedrība tika informēta, publicējot paziņojumu Iekšlietu ministrijas mājas lapā sadaļā „Sabiedrības līdzdalība”. |
| 2. | Sabiedrības līdzdalība projekta izstrādē | Sabiedrības pārstāvji varēja līdzdarboties projekta izstrādē, rakstiski sniedzot viedokli par projektu līdz 2015.gada 30.janvārim. |
| 3. | Sabiedrības līdzdalības rezultāti | No sabiedrības pārstāvjiem iebildumi un priekšlikumi nav saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts policija, Iekšlietu ministrijas Informācijas centrs. |
| 2. | Projekta izpildes ietekme uz pār­valdes funkcijām un institucionālo struktūru.  Jaunu institūciju izveide, esošu institūciju likvidācija vai reorga­nizācija, to ietekme uz institūcijas cilvēkresursiem | Jaunas funkcijas un uzdevumi netiek radīti.  Institūcijai pieejamos cilvēkresursus neietekmē.  Jaunas institūcijas netiks veidotas.  Esošo institūciju likvidācija vai reorganizācija nav plānota. |
| 3. | Cita informācija | Nav. |

Anotācijas III, IV un V sadaļa – projekts šīs jomas neskar.

Iekšlietu ministrs R.Kozlovskis

Vīza: valsts sekretāre I.Pētersone–Godmane

19.08.2015 10:25

1776

A.Tupiņa, 67075354

arta.tupina@vp.gov.lv

A.Locs, 67208111

[andris.locs@vp.gov.lv](mailto:andris.locs@vp.gov.lv)